**Nod 1**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gemea și urla și mârâia

cu gât de lebădă întins,

gemea și urla și mârâia

lupul întins prin prima ninsoare.

De ce gemi, de ce urli, de ce mârâi,

de ce strivești sub tine florile albe de zăpadă

tu, care ai gât de lebădă, lupule,

care stai întins pe prima ninsoare

și urli și gemi și mârâi...

Pleacă, mi-a zis el,

du-te de lângă mine mi-a zis el,

alungă-te, mi-a zis el!

Și m-am dus și am plecat

și m-am alungat

și am lăsat singur pe lup

pe lupul cu gât de lebădă

pe lupul care striga și mârâia,

plin de fulgi de zăpadă,

întins pe prima ninsoare.